อธิบดีกรมสนับสนุนบริการสุขภาพ เตือนโรงพยาบาลเอกชน ห้ามตั้งจุดบริการตรวจคัดกรองโรคโควิด-19 ในพื้นที่สาธารณะ
อธิบดีกรมสนับสนุนบริการสุขภาพ เตือนโรงพยาบาลเอกชน ห้ามตั้งจุดบริการตรวจคัดกรองโรคโควิด-19 ในพื้นที่สาธารณะนายแพทย์ธเรศ กรัษนัยรวิวงศ์ อธิบดีกรมสนับสนุนบริการสุภาพ (สบส.) กระทรวงสาธารณสุข เปิดเผยว่า สบส.กำหนดให้สถานพยาบาลเอกชนสามารถออกให้บริการตรวจคัดกรองและตรวจทางห้องปฏิบัติการเพื่อยืนยันการติดเชื้อโควิด-19 นอกสถานพยาบาล เพื่ออำนวยความสะดวกให้แก่ประชาชน โดยแบ่งแนวทางการดำเนินการออกเป็น 2 กรณี ได้แก่ กรณีสถานพยาบาลเอกชนเป็นคู่สัญญาหรือดำเนินการร่วมกับสถานพยาบาลภาครัฐหรือหน่วยงานอื่นของรัฐ ให้ดำเนินการได้ตามความจำเป็นและเหมาะสม เนื่องจากได้รับการยกเว้นตามกฎหมายว่าด้วยสถานพยาบาล และกรณีที่สอง สถานพยาบาลเอกชนดำเนินการด้วยตนเอง ให้ดำเนินการตามเงื่อนไขประกาศของกระทรวงสาธารณสุข โดยให้ดำเนินการได้ ณ ที่พำนักของผู้ป่วย หรือสถานที่กักกันเป็นการชั่วคราว ทั้งนี้ได้รับข้อร้องเรียนว่าสถานพยาบาลเอกชนบางแห่งยังดำเนินการไม่ถูกต้องตามเงื่อนไข โดยมีการจัดตั้งจุดบริการตรวจโรคโควิด-19 ในพื้นที่สาธารณะที่มีประชาชนสัญจรเป็นจำนวนมาก ทำให้เกิดความเสี่ยงการแพร่กระจายเชื้อโรคอธิบดี สบส. จึงขอย้ำว่าให้สถานพยาบาลเอกชนทุกแห่งปฏิบัติตามเงื่อนไขเท่านั้น หากตรวจพบว่ายังมีการตั้งจุดบริการตรวจคัดกรองโรคโควิด-19 ในพื้นที่สาธารณะ ผู้ดำเนินการสถานพยาบาลจะถือว่ามีความผิดในฐานไม่ควบคุมและดูแลให้ผู้ประกอบวิชาชีพในสถานพยาบาลปฏิบัติหน้าที่ตามกฎหมายเกี่ยวกับการประกอบวิชาชีพของตน ต้องระวางโทษจำคุกไม่เกิน 1 ปี หรือปรับไม่เกิน 20,000 บาท หรือทั้งจำทั้งปรับ และหากตรวจพบว่าผู้ให้บริการมิใช่ผู้ประกอบวิชาชีพเวชกรรม หรือผู้ประกอบวิชาชีพเทคนิคการแพทย์ ต้องระวางโทษจำคุกไม่เกิน 3 ปี หรือปรับไม่เกิน 30,000 และ 60,000 บาท หรือทั้งจำทั้งปรับ